钦定古今图书集成/明伦汇编/官常典/第097卷 > 威顺王宽彻普化
## 钦定古今图书集成/明伦汇编/官常典/第097卷 > 威顺王宽彻普化

按《元史》本传：“宽彻普化，世祖之孙，镇南王脱欢子也。
泰定三年，封威顺王，镇武昌，赐金印，拨付怯薛丹五
百名，又自募至一千名，设王傅官属。湖广行省供亿
钱粮衣装，岁支米三万石，银三万二千锭，又日给王
子诸妃饮膳。文宗天历初，赐宽彻普化金银各五十
两，币三十匹，仍镇湖广。而宽彻普化纵怯薛等官侵”
夺民利，民颇患苦之。至元五年，太师伯颜矫制召赴
京，贬之。及脱脱为相，始明其无辜，命复还镇。至正二
年，湖北廉访司纠言宽彻普化恃以宗室，恣行不法，
不报。十一年，徐寿辉为乱，起蕲、黄，宽彻普化与其子
别帖木儿、荅帖木儿引兵至金刚台，寿辉部将倪文
俊败之，执别帖木儿。十二年，寿辉伪将邹普胜陷武
昌，宽彻普化与湖广行省平章和尚弃城走。诏追夺
宽彻普化印而诛和尚。十三年，湖广行省参知政事
阿鲁辉克复武昌及汉阳，宽彻普化复率领王子并
本部怯薛丹，屡讨贼立功。十四年，诏宽彻普化复镇
武昌，还其印。十六年，命宽彻普化与宣让王帖木儿
不花以兵镇遏怀庆，各赐黄金一锭、白金五锭、币帛
九匹、钞二十锭。未几，复还武昌，命其子报恩奴、接待
奴、佛家奴以大船四十馀只，水陆并进，至沔阳，攻徐
寿辉伪将倪文俊，且载妃妾以行。兵至汉川县鸡鸣
汊，水浅船阁不能行。文俊以火筏尽焚其船。接待奴、
佛家奴皆遇害，而报恩奴自死，妃妾皆陷。宽彻、普化
走陕西。二十五年，侯伯颜答失奉宽彻普化自云南
经蜀，转战而去，至成州，欲之京师。李思齐以“取蜀”为
名，扼不令行，俾屯田于成州以没。